ଭୁବନେଶ୍ୱର, ମାର୍ଚ୍ଚ ୨୧(ଲୋକାଲ ୱାୟାର): ଜମ୍ମୁ-କାଶ୍ମୀରର ପୁଲୱାମାଠାରେ ଆତଙ୍କବାଦୀଙ୍କ ଆକ୍ରମଣରେ ସହିଦ ହୋଇଥିବା ଯବାନଙ୍କୁ ଶ୍ରଦ୍ଧାଞ୍ଜଳି ସ୍ୱରୂପ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଶୁକ୍ରବାର ହୋଲି ପାଳନ କରିବେ ନାହିଁ ବୋଲି ତାଙ୍କ କାର୍ଯ୍ୟାଳୟ ସୂତ୍ରରୁ ପ୍ରକାଶ ।
ଆସନ୍ତାକାଲି ହୋଲି ଅବସରରେ ନବୀନ ନିବାସକୁ ନ ଆସିବା ଲାଗି ତାଙ୍କ ଶୁଭେଚ୍ଛୁମାନଙ୍କୁ ନିବେଦନ କରାଯାଇଛି । ଏ ନେଇ ଏକ ସରକାରୀ ନିର୍ଦ୍ଦେଶନାମା ମଧ୍ୟ ଜାରି କରାଯାଇଛି ।
ସ୍ମରଣଯୋଗ୍ୟ, ଫେବ୍ରୁଆରୀ ୧୪ ତାରିଖରେ ଜମ୍ମୁ-କାଶ୍ମୀରର ପୁଲୱାମାଠାରେ ପାକିସ୍ତାନ ସମର୍ଥିତ ଆତଙ୍କୀ ଗୋଷ୍ଠୀ ଜୈସ-ଇ-ମହମ୍ମଦର ଆତ୍ମଘାତୀ ବିସ୍ଫୋରଣରେ ୪୦ ଜଣ ସିଆରପିଏଫ୍ ଯବାନ ସହିଦ ହୋଇଥିଲେ ।
ଭୁବନେଶ୍ୱର, ମାର୍ଚ୍ଚ ୨୧(ଲୋକାଲ ୱାୟାର): ଆଜି ଦୋଳ ପୂର୍ଣ୍ଣିମା । ଆସନ୍ତାକାଲି ଲୋକେ ପାଳିବେ ରଙ୍ଗର ପର୍ବ ହୋଲି । ଏହା ପୂର୍ବରୁ ଆଜି ରାଜଧାନୀରେ ଆରମ୍ଭ ହୋଇ ଯାଇି ଫଗୁଖେଳ ।
ସ୍କୁଲ କଲେଜ ଠାରୁ ଆରମ୍ଭ କରି ବିଭିନ୍ନ ସରକାରୀ/ବେସରକାରୀ କାର୍ଯ୍ୟାଳୟରେ ସମସ୍ତେ ପରସ୍ପରକୁ ଆଗୁଆ ହୋଲି ଅଭିନନ୍ଦନ ଜଣାଇବାରେ ବ୍ୟସ୍ତ । କାଲି ଛୁଟି ଥିବାରୁ ଦେଖା ହେବ ନାହିଁ, ତେଣୁ ଆଜି ରଙ୍ଗର ଟୀକା ଲଗାଇ ଶୁଭେଚ୍ଛା ଜଣାଉଛନ୍ତି ।
ହିନ୍ଦୁଙ୍କ ଏହି ପବିତ୍ର ପର୍ବ ହୋଲି ଏବେ ଭାଇଚାରାର ପର୍ବ ପାଲଟି ଯାଇଛି । ଦଳମତଧର୍ମ ନିର୍ବିଶେଷରେ ଲୋକମାନେ ଏହାକୁ ସତ୍ୟର ପର୍ବ ଭାବେ ଗ୍ରହଣ କରି ନେଇଛନ୍ତି । ରାଜଧାନୀରେ ଭିନ୍ନ ଭିନ୍ନ ଧର୍ମାବଲମ୍ବୀ ବାସ କରୁଥିଲେ ମଧ୍ୟ ସେମାନଙ୍କ ନିକଟରେ ହୋଲି ପରମ୍ପରା ଓ ସଂସ୍କୃତି ପ୍ରତିଫଳିତ ହେଉଛି ।
ଦିନ ଥିଲା ଦୋଳ ପୂର୍ଣ୍ଣିମା, ରାଧାକୃଷ୍ଣଙ୍କ ମେଳଣ ଓ ଅବିର ଖେଳର ଉତ୍ସାହ ଦେଖିବାକୁ ମିଳୁଥିଲା । ରାଧାକୃଷ୍ଣ ବିମାନରେ ବୁଲି ଭୋଗ ଖାଉଥିଲେ । ରାଜଧାନୀର ହୋଲି ଭିନ୍ନ ଶୈଳୀର ହୋଇଥିଲେ ମଧ୍ୟ ଉପକଣ୍ଠ ଗାଁ ଗୁଡ଼ିକରେ ଏବେ ବି ଏହି ପରାମ୍ପରାକୁ ଲୋକେ ଭୁଲି ନାହାନ୍ତି ।
ରାଜଧାନୀର ଗଳିକନ୍ଦିରେ ବସିଛି ଭଳିକି ଭଳି ରଙ୍ଗ ଦୋକାନ । ହୋଲି ଖେଳ ପାଇଁ ମୁଖା, ରଙ୍ଗ, ଟୋପି, ସ୍ପତନ୍ତ୍ର ଖେଳନା, ପିଚକାରୀ, ବେଲୁନ ଆଦି ମିଳୁଛି । ମୋଦି ଓ ନବୀନ ମୁଖାର ଚାହିଦା ବହୁତ ।
ବିଭିନ୍ନ ହୋଟେଲ, କ୍ଲବ ଓ ସଂସ୍ଥା ପକ୍ଷରୁ ହୋଲିକା ଦହନ, ଦହି ହାଣ୍ଡି ଭଙ୍ଗା ଏବଂ ଯାଦବଙ୍କ ଲଉଡ଼ି ଖେଳ ଆୟୋଜନ କରାଯାଇଛି । ଆଉ କେଉଁଠି ଚାଲିଛି ରେନ୍ ଡ୍ୟାନ୍ସ, ମଡ୍ ଡ୍ୟାନ୍ସ ଏବଂ ହର୍ବାଲ ହୋଲିର ପ୍ରସ୍ତୁତି ।
କ୍ରତିମ ବର୍ଷାର ରଙ୍ଗୀନ ଜଳରେ ଅତ୍ୟାଧୁନିକ ମ୍ୟୁଜିକର ତାଳେ ତାଳେ ନାଚିବାକୁ କିଏ ପ୍ରସ୍ତୁତ ଆଉ କିଏ ମୁଲତାନୀ ମାଟି, ଗୋଲାପ ପାଖୁଡ଼ା, ଚନ୍ଦନ ପେଷ୍ଟ, ନିମ୍ବ ପତ୍ରରେ ପ୍ରସ୍ତୁତ ଥିବା ଅର୍ଗାନିକ୍ କାଦୁଅରେ ହୋଲିର ମଜା ଉଠାଇବାକୁ ଆଗଭର ହୋଇଛନ୍ତି ।
କେତେକ ସଂସ୍ଥା ଆଜିଠାରୁ ହୋଲି ଉପଲକ୍ଷେ ରକ୍ତଦାନ ଶିବିର, ପୋଷାକ ବଣ୍ଟନ, ବୃକ୍ଷରୋପଣ ସହ ବୃଦ୍ଧାଶ୍ରମ, ଅନାଥାଶ୍ରମ ଏବଂ ରାସ୍ତାପାଶ୍ୱର୍ରେ ଜୀବନ ବିତାଉଥିବା ଲୋକମାନଙ୍କୁ ଖାଦ୍ୟ ଓ ଅନ୍ୟାନ୍ୟ ଉପକରଣ ବାଣ୍ଟି ହୋଲି ମନାଉଛନ୍ତି ।
ଅନେକ ରଙ୍ଗ ଦୋକାନରେ ରାସାୟନିକ ରଙ୍ଗ, ଯାହାକି ମଣିଷ ପାଇଁ କ୍ଷତିକାରଣ ବିକ୍ରି ହେଉଥିବାରୁ ଏହାକୁ ବର୍ଜନ କରିବାକୁ ବିଭିନ୍ନ ସଂସ୍ଥା ପକ୍ଷରୁ ସଚେତନତା ସୃଷ୍ଟି କରାଯାଉଛି ।
ଗାଜର, ବିଟ୍, ଟମାଟୋ, ପୁଦିନା, ହଳଦୀ, ଚନ୍ଦନ, ନିମ୍ବପତ୍ର, ମୁଲତାନୀ ମାଟି, ଫଳ, ଫୁଲ ଓ ପତ୍ରକୁ ମିଶାଇ ତିଆରି ହୋଇଥିବା ହର୍ବାଲ ରଙ୍ଗକୁ ବ୍ୟବହାର କରିବାକୁ ରାଜଧାନୀ ବାସୀଙ୍କୁ ଅନୁରୋଧ କରାଯାଇଛି ।
ଅପରପକ୍ଷରେ ହୋଲିରେ ମଦୁଆମାନେ ଯେପରି ଅଶାନ୍ତି ସୃଷ୍ଟି ନ କରନ୍ତି ତାହା ଉପରେ ନଜର ରଖିବାକୁ ସବୁ ଥାନାକୁ କମିଶନରେଟ ପୁଲିସ ପକ୍ଷରୁ ନିର୍ଦ୍ଦେଶ ଦିଆଯାଇଛି ।
ବିଭିନ୍ନ ସ୍ଥାନରେ ପୁଲିସ ପଇଁତରା ମାରିବା ସହ କ୍ୟୁଆରଟି ମୁତୟନ ରହିବେ । ହୋଲି ଦିନ ରାଜଧାନୀରେ ୧୫ ପ୍ଲାଟୁନ ଫୋର୍ସ ମୁତୟନ ରହିବା ସହ ୧୬ଟି ସ୍ଥାନରେ ପାଟ୍ରୋଲିଂ ଟିମ୍ ଘୁରି ବୁଲିବେ । ୨୮ଟି ସ୍ଥାନରେ ପୁଲିସ ଚେକ୍ ପୋଷ୍ଟ ହେବ ବୋଲି କହିଛନ୍ତି ଡିସିପି ଅନୁପ ସାହୁ ।
ପ୍ରତି ବର୍ଷ ହୋଲି ପରେ ଯୁବକମାନେ ଗାଧୋଇବା ବେଳେ ଅଘଟଣ ହେଉଥିବାରୁ ଏହାକୁ ରୋକିବାକୁ ମଧ୍ୟ ପ୍ରସ୍ତୁତି ହୋଇଛି ।
ରାଜଧାନୀ ଉପକଣ୍ଠ, କୁଆଖାଇ, ପୁରୀ କେନାଲ, ଭାର୍ଗବୀ, ଦୟା, କେଦାରଗୌରୀ, ଗୁଆଝର ଆଦି ସ୍ଥାନରେ ୫ଟି ଓଡ୍ରାଫ୍ ଟିମ୍ ସହ ଅଗ୍ନିଶମ ବାହିନୀ ମୁତୟନ ରହିବେ ବୋଲି ଜଣେ ଅଧିକାରୀ କହିଛନ୍ତି ।
ପୁରୀ, ମାର୍ଚ୍ଚ ୨୧ (ଲୋକାଲ ୱାୟାର) ଦୋଳପୂର୍ଣ୍ଣିମା ଓ ହୋଲି ପର୍ବ ଅବସରରେ ବାଲୁକା ଶିଳ୍ପୀ ମାନସ ସାହୁ ଗୁରୁବାର ପୁରୀ ଲାଇଟ୍ ହାଉସ୍ ବେଳାଭୂମିରେ ରାଧାକୃଷ୍ଣଙ୍କ ଯୁଗଳମୂର୍ତ୍ତି ନିର୍ମାଣ କରି ଭାରତବାସୀଙ୍କୁ ରଙ୍ଗର ପର୍ବ ହୋଲିର ଶୁଭେଚ୍ଛା ଜଣାଇଛନ୍ତି ।
ସେ କହିଛନ୍ତି ଯେ, ପ୍ରଥମେ ରାଜ୍ୟବାସୀଙ୍କୁ ହୋଲିର ଅନେକ ଅନେକ ଶୁଭେଚ୍ଛା ଜଣାଉଛି । ରଙ୍ଗର ଓ ଭାଇଚାରାର ପର୍ବ ହୋଲିରେ ରାସାୟନିକ ରଙ୍ଗରୁ ଦୂରେଇ ରହି କେବଳ ପ୍ରାକୃତିକ ରଙ୍ଗରେ ହୋଲି ଖେଳିବାକୁ ଲୋକଙ୍କୁ ଆହ୍ୱାନ ଦେଇଛି ।
୧୫ଟନ୍ ବାଲିରେ ୧୫ଫୁଟ୍ ଓସାର ବିଶିଷ୍ଟ ରାଧାକୃଷ୍ଣଙ୍କ ଯୁଗଳ ମୂର୍ତ୍ତି ଦେଖିବା ପାଇଁ ବେଳାଭୂମିରେ ଦର୍ଶକମାନଙ୍କର ବେଶ୍ ଭିଡ଼ ଜମୁଛି ।
ଭୁବନେଶ୍ବର, ମାର୍ଚ୍ଚ ୨୦ (ଲୋକାଲ ୱାୟାର) ପୂର୍ବ ବର୍ଷ ମାନଙ୍କ ପରି ଚଳିତ ବର୍ଷ ମଧ୍ୟ କାନଭାସରେ ବିଭିନ୍ନ ପ୍ରକାର ସଚେତନତା ମୂଳକ ରଙ୍ଗୀନ ଚିତ୍ର ଆଙ୍କି, କବିତା ଓ ଗଳ୍ପ ପାଠ କରି କଟକ ବାଲିଯାତ୍ରା ପଡିଆରେ ହୋଲି ପାଳିବାକୁ ନିଷ୍ପତ୍ତି ନେଇଛନ୍ତି କଟକ ଶେଖବଜାରର କ୍ରିଏଟିଭ ଆର୍ଟ ଗୃପ , ଏହାର ପରିଚାଳକ ବୁଧବାର କହିଛନ୍ତି।
ପ୍ରତିବର୍ଷ ଦୋଳ ଉତ୍ସବରେ ବାଲିଯାତ୍ରା ପଡିଆସ୍ଥିତ ଗଡଗଡେଶ୍ବର ମନ୍ଦିର ପରିସରରେ ସକାଳ ୧୦ଟାରୁ ଆରମ୍ଭ ହୁଏ ରଙ୍ଗ ବସନ୍ତ କାର୍ଯ୍ୟକ୍ରମ ।
କାର୍ଯ୍ୟକ୍ରମ ଅନୁସାରେ, ପ୍ରଥମେ କ୍ରିଏଟଭ ଗୃପର ୧୫ରୁ ଊର୍ଦ୍ଧ୍ବ ସଦସ୍ୟ ଏକତ୍ରିତ ଅବିରରେ ରଙ୍ଗ ଖେଳିଥାନ୍ତି। ଏହା ପରରେ କାନଭାସ ଉପରେ ଚିତ୍ର ଆଙ୍କିଥାନ୍ତି ।
ଏହି ଚିତ୍ର ମାନଙ୍କରେ ରାସାୟନିକ ରଙ୍ଗ ପରିବର୍ତ୍ତେ ହର୍ବାଲ ରଙ୍ଗ ବ୍ୟବହାରର ଆବଶ୍ୟକତା, ପାଣିର ଅପବ୍ଯବହାର କିପରି ବନ୍ଦ କରିହେବ, ପଲିଥିନ ବ୍ୟାଗ ଓ ନିଶାଶକ୍ତ ଭାବେ ଗାଡିଚାଳନା ନା କରିବା ଆଦି ସମ୍ପର୍କରେ ସଚେତନତା ବାର୍ତ୍ତା ରହିଥାଏ।
ସେଠାରେ ଉପସ୍ଥିତ ବହୁ ସଂଖ୍ୟକ ସ୍କୁଲ ପିଲା ଚିତ୍ର ଅଙ୍କନ କରନ୍ତି । କବିମାନେ ହୋଲି ଭିତ୍ତିକ କବିତା ପାଠ କରନ୍ତି ଓ ଗାଳ୍ପିକମାନେ ଫଗୁ ସହ ଜଡିତ ପୌରଣିକ ଗଳ୍ପ କୁହନ୍ତି ।
ହୋଲିକା ରାକ୍ଷସୀର ମୃତ୍ୟୁରେ ରଙ୍ଗର ଉତ୍ସବ ହୋଲି ପାଳନ କରାଯାଉଥିବା ବିଶ୍ବାସ ରହିଛି ।
କଟକ,ମାର୍ଚ୍ଚ ୨୦ (ଲୋକାଲ ୱାୟାର) : ରଙ୍ଗ ବେରଙ୍ଗର ପର୍ବ ହୋଲି ପାଇଁ କଟକ ଚଳ ଚଞ୍ଚଳ ହୋଇଉଠିଛି । ଏଥିପାଇଁ ଯୁବ ପିଢୀ ପ୍ରସ୍ତୁତି ଆରମ୍ଭ କରି ଦେଲେଣି ।
ଏଥିପାଇଁ ବିଭିନ୍ନ ସ୍କୁଲ ଓ କଲେଜରେ ପ୍ରି ହୋଲି ପାଳିତ ହୋଇଗଲାଣି । ପରୀକ୍ଷା ଶେଷ ଦିନରେ ସାଙ୍ଗମାନେ ନିଜ ସହପାଠୀକୁ ହୋଲି ରଙ୍ଗ ବୋଲି ଶୁଭେଚ୍ଛା ବାଣ୍ଟୁଥିବା ଦେଖିବାକୁ ମିଳୁଛି ।
ଚଳିତ ବର୍ଷ ହୋଲିକୁ ଦୃଷ୍ଟିରେ ରଖି ସହରର ବିଭିନ୍ନ ଜନଗହଳି ସ୍ଥାନରେ ରଙ୍ଗ ଦୋକାନର ପସରା ଖୋଲିଛି । ଚର୍ମ ପ୍ରତି କ୍ଷତିକାରକ ରଙ୍ଗକୁ ବିକ୍ରି ନିଷେଧ ଥିବା ବେଳେ ସେଣ୍ଟେଡ ଅବିର ଲୋକମାନଙ୍କୁ ଆକୃଷ୍ଟ କରୁଛି ।
ଆରାରୁଟ ସେଣ୍ଟଡ ଗୁଲାଲ, ହରବାଲ ରଙ୍ଗ ଯୁବପିଢୀଙ୍କ ପସନ୍ଦ ହୋଇଛି । ସେଣ୍ଟେଡ ଅବିର ସହ ପିଚକାରୀ, ବିଭିନ୍ନ ପ୍ରକାର ମୁଖା, ଟୋପି, ସ୍ପ୍ରେ ଆଦି ବିକ୍ରି ହେଉଥିବା ଦେଖିବାକୁ ମିଳୁଛି ।
ଏ ନେଇ ମେଡିକାଲ ରୋଡର ରଙ୍ଗ ଦୋକାନୀ ସୁରେନ୍ଦ୍ର ପ୍ରଧାନ କୁହନ୍ତି ଆରାରୁଟ ସେଣ୍ଟେଡ ଗୁଲାଲ, ହରବାଲ ଗୁଲାଲ, ବସନ୍ତ ବାହା ଗୁଲାଲ, ସ୍ୟାଣ୍ଡ ଗୁଲାଲ ଇତ୍ୟାଦି ବିଭିନ୍ନ ପ୍ରକାର ସେଣ୍ଟେଡ ଅବିର ବିକ୍ରି ହେଉଛି ।
ନାଲି, ସବୁଜ, କମଳା, ହଳଦିଆ, ଗୋଲାପି ରଙ୍ଗର ଅବିର ରହିଛି । ଏହାର କିଲୋ ପ୍ରତି ମୂଲ୍ୟ ୨୫୦ ଟଙ୍କାରୁ ୭୫୦ ଟଙ୍କା ରହିଛି । ଦୋକାନରେ ଅନେକ ରଙ୍ଗ ବାର୍ନିସ, ସୁନେଲି, ରୂପେଲି, ମୁଣ୍ଡଫଟା, ମାଙ୍କଡ, ସବୁଜ ଆଦି ରଙ୍ଗ ଖୋଲାରେ ବିକ୍ରି ହେଉଛି । ଏହାର ମୂଲ୍ୟ ୧୦୦ ଗ୍ରାମ ପିଛା ୩୦ ଟଙ୍କାରୁ ଆରମ୍ଭ କରି ୭୦ ଟଙ୍କା ପର୍ଯ୍ୟନ୍ତ ରହିଛି ।
ପିଚକାରୀ ଗୁଡିକ ବିଭିନ୍ନ ଷ୍ଟାଇଲ ଓ ଅନେକ ଆକୃତିରେ ମିଳୁଛି । ଛୋଟା ଭିମ, ଗୋଛା ଗଣେଶ, ପ୍ରେସର ଗନ, ପ୍ଲେନ ଗନ, ଫ୍ୟାନ୍ସି ଗନ ସିଙ୍ଗଲ, ୱାଟର ଟ୍ୟାଙ୍କର ପିଚକାରୀ, ପାଇପ ପିଚକାରୀ ମିଳୁଛି । ଯାହାର ମୂଲ୍ୟ ୧୫ ଟଙ୍କାରୁ ୭ ଶହ ଟଙ୍କା ପର୍ଯ୍ୟନ୍ତ ରହିଛି ।
ଟୋପି ମଧ୍ୟ ବିଭିନ୍ନ ଡିଜାଇନରେ ଉପଲବ୍ଧ ହେଉଛି । ହରର ମାକ୍ସ, ଡିଜାଇନ ଆଇମାକ୍ସ, ଫ୍ରୁଟ ଗ୍ଲାସ ମାକ୍ସ, ଷ୍ଟାର ମାକ୍ସ, ଫ୍ରଗ ମାକ୍ସ ଓ ଫ୍ରାନ୍ସି ଟୋପି ଦୋକନରେ ବିକ୍ରି କରାଯାଉଛି ।ଏହାର ମୂଲ୍ୟ ୧୦ ଟଙ୍କାରୁ ଆରମ୍ଭ ହୋଇ ୧୩୦ ଟଙ୍କା ପର୍ଯ୍ୟନ୍ତ ରହିଛି ବୋଲି ପ୍ରଧାନ କହିଛନ୍ତି ।
ଅନ୍ୟପକ୍ଷରେ ସହରରେ ପରମ୍ପରା ଅନୁଯାୟୀ ଫଗୁ ଦଶମୀରୁ ଦୋଳ ମେଲଣ ଆରମ୍ଭ ହୋଇଯାଇଛି । ୧୯୬୦ ମସିହାରୁ ଶ୍ରୀ ଚୌତନ୍ୟଙ୍କ ଅମଳରୁ ଓଡ଼ିଶୀ ସଂକୀର୍ଣ୍ଣନ ଦୋଳ ମେଲଣ ଆରମ୍ଭ ହୋଇଛି । ସେହି ଅମଳରୁ ନଦୀୟା ସଂକୀର୍ଣ୍ଣନ ଦୋଳ ମେଲଣ ହୋଇଆସୁଛି ।
୭୨ ସଂକୀର୍ଣ୍ଣନ ମଣ୍ଡଳୀ ଓଡ଼ିଶୀ ଦୋଳ ମେଲଣ କରୁଥିବା ବେଳେ ମହାନଗର ନଦୀୟା ସଂକୀର୍ଣ୍ଣନ ମହାମଣ୍ଡଳ ସହରରେ ଦୋଳ ମେଲଣ ଆୟୋଜନ କରୁଛି । ଓଡ଼ିଶୀ ସଂକୀର୍ଣ୍ଣନ କରୁଥିବା ୭୨ ସଂକୀର୍ଣ୍ଣନ ମଣ୍ଡଳୀକୁ ୪ ଭାଗରେ ବିଭକ୍ତ କରାଯାଇଛି ।
୧୬ ଦିଗ ଭାଗ, ୧୯ ଦିଗ ଭାଗ, ୨୨ ଦିଗ ଭାଗ ଓ ୨୫ ଦିଗ । ଫଗୁ ଦଶମୀ ତିଥିରୁ ଚତୁଦଶୀ ପର୍ଯ୍ୟନ୍ତ ୫ ଦିନ ଧରି ଏହି ସବୁ ଦିଗ ଭାଗ ସଂକୀର୍ଣ୍ଣନ ମଣ୍ଡଳୀ ନିଜ ନିଜ ଅଞ୍ଚଳରେ ଦୋଳ ମେଲଣ କରିଥାନ୍ତି । ଦୋଳ ପୂର୍ଣ୍ଣିମାରେ ୪ଟି ଯାକ ଦିଗ ଭାଗ ସଂକୀର୍ଣ୍ଣନ ଚାନ୍ଦିନଚୌକ ପଡିଆରେ ଏକତ୍ରୀତ ହୋଇଥାନ୍ତି ।
ଭୁବନେଶ୍ୱର,ମାର୍ଚ୍ଚ ୧୮(ଲୋକାଲ ୱାୟାର): ପ୍ରତିବର୍ଷ ଭଳି ଚଳିତବର୍ଷ ସ୍ୱପ୍ନା ପତି ଫାଉଣ୍ଡେସନ୍ ପକ୍ଷରୁ ସପ୍ତମ ଥର ପାଇଁ ଆସନ୍ତା ୨୦ ତାରିଖରେ ଭୁବନେଶ୍ୱରର ହୋଟେଲ କଳିଙ୍ଗ ଅଶୋକ ପରିସରରେ ହର୍ବାଲ୍ ହୋଲିର ଆୟୋଜନ କରାଯାଇଛି । ଏଥିରେ ବହୁ ସେଲିବ୍ରିଟି ଓ ରାଜନେତା ଯୋଗ ଦେବେ ବୋଲି ଫାଉଣ୍ଡେସନର ମୁଖ୍ୟ ଅଭିନେତ୍ରୀ ସ୍ୱପ୍ନା ପତି ଏବଂ କାର୍ଯ୍ୟକ୍ରମର ବ୍ରାଣ୍ଡ୍ ଆମ୍ବାସଡର ଅଭିନେତା ସବ୍ୟସାଚୀ ମିଶ୍ର ପ୍ରକାଶ କରିଛନ୍ତି ।
ବିଶେଷକରି କେମିକାଲ୍ ମିଶ୍ରିତ ବିଭିନ୍ନ ରଙ୍ଗ ହୋଲିରେ ବ୍ୟବହାର ନକରିବା ପାଇଁ ଲୋକଙ୍କୁ ସଚେତନ କରାଇବା ଏହି କାର୍ଯ୍ୟକ୍ରମର ମୁଖ୍ୟ ଉଦ୍ଦେଶ୍ୟ ।
ସ୍ୱପ୍ନା ପତି ଫାଉଣ୍ଡେସନ୍ ସହ ଋଷି ହାଉସ୍ ସଂସ୍ଥା ମିଳିତ ଭାବେ ଏହି କାର୍ଯ୍ୟକ୍ରମ ଆୟୋଜନ କରୁଛନ୍ତି । ଯାହା ସନ୍ଧ୍ୟା ୬ଟାରୁ ରାତି ୧୧ଟା ପର୍ଯ୍ୟନ୍ତ ଚାଲିବ । ହୋଲିରେ ହୋଲିରେ ସ୍ୱପ୍ନା ଏବଂ ସବ୍ୟ ନିଜ ଅଭିନୀତ ଚଳଚ୍ଚିତ୍ର 'ମାଲ୍ ମହୁ ଜୀବନ ମାଟି'ର ପ୍ରଚାର, ପ୍ରସାର କରିବେ ।
ଭୁବନେଶ୍ୱର, ଫେବ୍ରୁଆରୀ ୨୨(ଲୋକାଲ ୱାୟାର): ପ୍ରତିବର୍ଷ ଭଳି ଚଳିତବର୍ଷ ସ୍ୱପ୍ନାପତି ଫାଉଣ୍ଡେସନ ପକ୍ଷରୁ ଭୁବନେଶ୍ୱରସ୍ଥିତ ହୋଟେଲ କଳିଙ୍ଗ ଅଶୋକା ପରିସରରେ ଆସନ୍ତା ମାସ ୨୦ ତାରିଖରେ ହର୍ବାଲ ହୋଲି ଆୟୋଜନ କରାଯାଇଛି ଏବଂ ବହୁ ସେଲିବ୍ରିଟି ଓ ରାଜନେତା ଏଥିରେ ଯୋଗ ଦେବେ ବୋଲି ଫାଉଣ୍ଡେସନ ପକ୍ଷରୁ ଶୁକ୍ରବାର ସୂଚନା ଦିଆଯାଇଛି ।
ଶୁକ୍ରବାର ଆୟୋଜିତ ଏକ ସାମ୍ବାଦିକ ସମ୍ମିଳନୀରେ ଫାଉଣ୍ଡେସନର ମୁଖ୍ୟ ସ୍ୱପ୍ନା ପତି ଓ ବ୍ରାଣ୍ଡ ଆମ୍ବାସଡର ତଥା ଅଭିନେତା ସବ୍ୟସାଚୀ ମିଶ୍ର କହିଛନ୍ତି ଯେ, ଆସନ୍ତା ମାସ ୨୨ ତାରିଖରେ ପବିତ୍ର ହୋଲି ଉତ୍ସବ ପାଳନ ହେଉଛି ।
ଏହାର ଅବ୍ୟବହିତ ପୂର୍ବରୁ ଫାଉଣ୍ଡେସନ ପକ୍ଷରୁ ହର୍ବାଲ ହୋଲି କାର୍ଯ୍ୟକ୍ରମ କରାଯିବ । ଏହି କାର୍ଯ୍ୟକ୍ରମର ମୁଖ୍ୟ ଉଦ୍ଦେଶ୍ୟ ଜନସଚେତନତା ସୃଷ୍ଟିକରିବା । ସାରା ଭାରତବର୍ଷରେ ପ୍ରଥମେ ଫାଉଣ୍ଡେସନ ପକ୍ଷରୁ ଏଭଳି ପଦକ୍ଷେପ ନିଆଯାଇଛି ।
ବିଶେଷକରି କେମିକାଲ୍ ମିଶ୍ରିତ ବିଭିନ୍ନ ରଙ୍ଗ ହୋଲିରେ ବ୍ୟବହାର ନକରିବା ପାଇଁ ଲୋକଙ୍କୁ ସଚେତନ କରାଇବା ଅନୁଷ୍ଠାନର ମୁଖ୍ୟ ଉଦ୍ଦେଶ୍ୟ ।
ହୋଲି ଖେଳିବା ସମୟରେ ମଦ୍ୟପାନ ଠାରୁ ଦୂରେଇ ରହିବା ଏବଂ କାହାରିକୁ ଅସଦ୍ ବ୍ୟବହାର ପ୍ରଦର୍ଶନ ନକରିବା ପାଇଁ ମଧ୍ୟ ରାଜ୍ୟବାସୀଙ୍କୁ ଅନୁଷ୍ଠାନ ପକ୍ଷରୁ ନିବେଦନ କରାଯାଇଛି ।
ସ୍ୱପ୍ନାପତି ଫାଉଣ୍ଡେସନ ସହ ହାତ ମିଳାଇ ରୁଷିହାଉସ୍ ସଂସ୍ଥା ଏହି ହର୍ବାଲ ହୋଲି କାର୍ଯ୍ୟକ୍ରମକୁ ଆଗେଇନେବା ପାଇଁ ଶପଥ ନେଇଛି ।
ସପ୍ତମ ଥର ପାଇଁ ହେବାକୁ ଥିବା ଏହି ହର୍ବାଲ୍ ହୋଲିରେ ବହୁ ବିଶିଷ୍ଟ ବ୍ୟକ୍ତି ଯୋଗଦେବାକୁ ସହମତି ପ୍ରକାଶ କରିଛନ୍ତି ।
ସନ୍ଧ୍ୟା ୬ଟାରୁ ରାତି ୧୦ଟା ପର୍ଯ୍ୟନ୍ତ ଅନୁଷ୍ଠିତ ହେବାକୁ ଥିବା ଏହି କାର୍ଯ୍ୟକ୍ରମ ପାଇଁ ସ୍ୱତନ୍ତ୍ର ବ୍ୟବସ୍ଥା ହୋଟେଲ ପରିସରରେ କରାଯିବ ।
ସାମ୍ବାଦିକ ସମ୍ମିଳନୀରେ ସ୍ୱପ୍ନାପତି ଫାଉଣ୍ଡେସନର ଅନ୍ୟତମ ସଦସ୍ୟ ରାଜେଶ ମହାନ୍ତି ଓ ଅନୁଷ୍ଠାନର କୋଅର୍ଡିନେଟର ରୁଷି ପଟ୍ଟନାୟକ ମଧ୍ୟ ଉପସ୍ଥିତ ଥିଲେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
